Κεφάλαιο ΙΧ  

Ο Διεθνής Βυθός

     
Ο Διεθνής Βυθός ή «Περιοχή», όπως αναφέρεται στη Σύμβαση 1982, περιλαμβάνει το τμήμα εκείνο των βυθών που ευρίσκεται πέρα από τις υφαλοκρηπίδες των παρακτίων κρατών. Η «Περιοχή» και οι πόροι που υπάρχουν εντός αυτής δεν ανήκουν σε κανέναν ξεχωριστά αλλά αποτελούν «κοινή κληρονομιά της ανθρωπότητας».
 

1. Η αναγκαιότητας δημιουργίας του Διεθνούς Βυθού

    
H αποαποικιοποίηση των κρατών του Τρίτου Κόσμου, η συνακόλουθη αύξηση της δύναμης τους και ο στόχος που έθεσαν τα κράτη αυτά ήταν να ανακόψουν τα σχέδια των πλούσιων ανεπτυγμένων κρατών για εκμετάλλευση   ευρύτερων   θαλασσίων   τμημάτων, είναι μάλλον οι βασικότερες αιτίες γένεσης του νέου θεσμού. Τα κράτη του Τρίτου Κόσμου έθεσαν μάλιστα τον μεγαλεπήβολο για τα δεδομένα της εποχής τους στόχο, όχι μόνο να ανακόψουν τα ‘επεκτατικά’ σχέδια των ανεπτυγμένων κρατών, αλλά  να διεκδικήσουν, περαιτέρω,  το  μερίδιο  που  τους  ανήκε  από  την επέκταση αυτή.
 Όπως, αναφέρεται χαρακτηριστικά, « η διαπίστωση της ύπαρξης τεράστιου πλούτου στους βυθούς των θαλασσών, κυρίως σε πρώτες ύλες αναγκαίες για την ανάπτυξη της ανθρωπότητας, ώθησε τα νέα [μετά την αποαποικιοποίηση] κράτη στην αναζήτηση δικαιικών  μετασχηματισμών  που  να  ευνοούν τη μεγαλύτερη δυνατή συμμετοχή τους στους θαλάσσιους πόρους...[και θα]...εξασφαλίζουν το μεγαλύτερο μέρος των κερδών από την θάλασσα στους αναπτυσσόμενους».
   

   
Καταλυτική στο ζήτημα αυτό, ήταν η δήλωση / πρόταση του πρεσβευτή της Μάλτας στη Γενική Συνέλευση των Ηνωμένων Εθνών σύμφωνα με την οποία « [ο] βυθός των θαλασσών και ωκεανών καθώς και το υπέδαφος τους στην ανοικτή θάλασσα, έξω από τα όρια της σημερινής εθνικής δικαιοδοσίας, [θα πρέπει] να προοριστεί για αποκλειστικά ειρηνικούς σκοπούς, ενώ η εκμετάλλευση των πηγών τους [μόνο] προς όφελος της ανθρωπότητας».

    
Εκείνη η περίοδος στα Η.Ε. χαρακτηριζόταν από μία «δυναμική υποβολής προτάσεων»
 από τα αναπτυσσόμενα ανεξαρτητοποιημένα κράτη του Τρίτου Κόσμου, που όχι μόνο  διαφοροποίησαν τους αριθμητικούς συσχετισμούς της διεθνούς κοινότητας αλλά βρήκαν το κουράγιο να διεκδικήσουν τα συμφέροντα τους. Η στιγμή ήταν ιστορική, αφού όλη η ανθρωπότητα «έβλεπε για μοναδική, πράγματι, φορά να της αναγνωρίζεται μια κοινή κληρονομιά»
.

   
Το επόμενο μεγάλο βήμα πραγματοποιήθηκε το Δεκέμβριο του 1967, όταν η Γενική Συνέλευση των Η.Ε. υιοθέτησε μια απόφαση, η οποία, μεταξύ άλλων, ανέφερε τα εξής: « [η] Γενική Συνέλευση ... [α]ναγνωρίζοντας το κοινό συμφέρον της ανθρωπότητας για τους θαλάσσιους και ωκεάνιους βυθούς, που αποτελούν το μεγαλύτερο μέρος της έκτασης αυτού του πλανήτη … [και] ότι η εξερεύνηση και η χρήση των θαλάσσιων και ωκεάνιων βυθών και του υπεδάφους τους ... θα πρέπει να γίνονται … για το καλό ολόκληρης της ανθρωπότητας... [α]ποφασίζει να ορίσει μια Ad Hoc Επιτροπή που θα μελετήσει τις ειρηνικές χρήσεις των θαλασσίων και ωκεάνιων βυθών πέρα από τα όρια εθνικής δικαιοδοσίας…».
 Η απόφαση αυτή, που ουσιαστικά σηματοδότησε την έναρξη της Τρίτης Συνδιάσκεψης των ΗΕ για το Δίκαιο της Θάλασσας, αξίζει να σημειωθεί ότι ψηφίστηκε από 99 κράτη χωρίς καμιά αποχή.

  
 Η διαπίστωση της ύπαρξης πολλών ζητημάτων τα οποία συνδέονταν μεταξύ τους (ζώνες εθνικής δικαιοδοσίας και καθορισμός των μεταξύ τους ορίων κ.λ.π.) από την Ad Hoc Επιτροπή οδήγησε τη Γενική Συνέλευση στην υιοθέτηση μιας νέας απόφασης που αφορούσε στον ορισμό μιας Μόνιμης πλέον Επιτροπής για την διερεύνηση του ζητήματος
. Η τάση που επικρατούσε γενικότερα στα Η.Ε. αφορούσε στον καθορισμό ενός διεθνούς βυθού, που θα ανήκε σε όλη την ανθρωπότητα – «κοινή κληρονομιά της ανθρωπότητας» - καθώς επίσης και στον ορισμό μιας Διεθνούς Επιτροπής που θα είχε την ευθύνη αλλά και την αρμοδιότητα στην εκμετάλλευση , έρευνα και γενικότερα διαχείριση αυτού του βυθού. 

   
Το επόμενο βήμα πραγματοποιήθηκε όταν, στις 17 Δεκεμβρίου του 1970, η Γενική Συνέλευση των Η.Ε. υιοθέτησε μια νέα απόφαση – «Διακήρυξη των Αρχών»
 - η οποία, μεταξύ άλλων, ανέφερε τα ακόλουθα: « … [ο] θαλάσσιος και ωκεάνιος βυθός [καθώς] και το υπέδαφος τους, πέρα από τα όρια εθνικής δικαιοδοσίας [Περιοχή], όπως επίσης και οι πλουτοπαραγωγικές πηγές της Περιοχής, αποτελούν κοινή κληρονομιά της ανθρωπότητας … 6. Η Περιοχή θα είναι ελεύθερη προκειμένου να χρησιμοποιηθεί για αποκλειστικά ειρηνικούς σκοπούς απ’ όλα τα κράτη, παράκτια ή περίκλειστα, χωρίς διακρίσεις και σε συμφωνία με το διεθνές καθεστώς που θα καθιερωθεί … 7. Η εξερεύνηση και εκμετάλλευση των πλουτοπαραγωγικών πηγών της Περιοχής της θα πραγματοποιούνται για το καλό όλης της ανθρωπότητας, ανεξάρτητα από την  γεωγραφική θέση των κρατών, παράκτιων ή περίκλειστων, λαμβάνοντας ιδιαίτερα υπ’ όψιν τα συμφέροντα και τις ανάγκες των αναπτυσσομένων κρατών».
 Μοναδική παρατήρηση, στην απόφαση αυτή της ΓΣ, η εμφανής επιρροή, κυρίως στην παράγραφο 7,  της Ομάδας των 77 (αναπτυσσόμενων κρατών).
   

                                
Επίσημα, πάντως, ως χρονολογική αφετηρία για τη θεσμοθέτηση του Διεθνούς Βυθού και λόγω αυτού του γεγονότος για την εξέλιξη του διεθνούς δικαίου της θάλασσας θα πρέπει να θεωρηθεί το 1970. Το έτος αυτό η Γενική Συνέλευση των ΗΕ στην XXV Σύνοδο της, υιοθέτησε δύο πολύ σημαντικές  αποφάσεις 
. Σύμφωνα με την πρώτη απόφαση (2.749), «[ο] θαλάσσιος και ωκεάνιος βυθός , καθώς και το υπέδαφος τους , πέρα από τα όρια της εθνικής δικαιοδοσίας   [αποτελούν] κοινή κληρονομιά της ανθρωπότητας», ενώ, σύμφωνα με την δεύτερη απόφαση (2.750) -  που υιοθετήθηκε ως συνέχεια της πρώτης - ανατέθηκε σε επιτροπή η προετοιμασία  μιας νέας, τρίτης κατά σειρά, συνδιάσκεψης  του ΟΗΕ για το δίκαιο της θάλασσας.
 Το γεγονός, πάντως, ότι της υιοθέτησης των αποφάσεων αυτών από τον ΟΗΕ είχε προηγηθεί η έντονη πίεση των κρατών του Τρίτου Κόσμου, στην οποία αναφερθήκαμε παραπάνω, έχει οδηγήσει τον χαρακτηρισμό αυτής της υιοθέτησης ως «καθαρά τριτοκοσμική νίκη».

                           
 Το Τελικό Κείμενο της Σύμβασης παρουσιάστηκε και υιοθετήθηκε από την Συνδιάσκεψη στη Νέα Υόρκη στις 30 Απριλίου του 1982.
 Η Σύμβαση του Δικαίου της Θάλασσας υπεγράφη στις 10 Δεκεμβρίου του 1982 , στο Μontego Bay της Τζαμάικα.
 Η διεθνής κοινότητα ‘έχτισε’ τις διατάξεις της σύμβασης πάνω σε δύο αρχές - θεμέλια : (α) την ελευθερία των θαλασσών και (β) την κοινή κληρονομιά της ανθρωπότητας. 

                            
 Σύμφωνα με το άρθρο 308 παρ. 1 η Σύμβαση 1982 θα ετίθετο σε ισχύ ένα χρόνο μετά την επικύρωσή της  από το 60o κράτος. Παρουσιάζει δε ενδιαφέρον το γεγονός ότι η Σύμβαση 1982 καθυστέρησε έντεκα χρόνια να επικυρωθεί ( 16 Νοεμβρίου 1993) λόγω των ευνοϊκών διατάξεων της για τα αναπτυσσόμενα κράτη σε σχέση με το Διεθνή Βυθό καθώς επίσης και ότι στις 9 Νοεμβρίου 1994,  68 κράτη είχαν προχωρήσει στην επικύρωση της, τα περισσότερα εκ των οποίων ήταν μικρά και αναπτυσσόμενα.
                        Ο Θ. Χαλκιόπουλος αναφέρει σχετικά: «[ο] λόγος που άργησε τόσο πολύ να αρχίσει η ισχύς της Συμβάσεως (άνοιξε για υπογραφή στο Montego Bay της Τζαμαϊκας τον Δεκέμβριο του 1982) υπήρξε η αρνητική στάση που ετήρησαν απέναντι σ΄ αυτή τα πλούσια βιομηχανικά κράτη (λόγω των ρυθμίσεων που περιέχει το Μέρος XΙ της Συμβάσεως, που είναι ακριβώς το Μέρος που θεσμοθετεί και οργανώνει το σύστημα εκμεταλλεύσεως του Διεθνούς Βυθού των Θαλασσών πέρα από τα όρια της εθνικής δικαιοδοσίας) …Κατά την αντίληψη των πλούσιων βιομηχανικών κρατών, …, οι παρεχόμενες υπέρ αυτών εγγυήσεις από το Μέρος XI της Συμβάσεως ήταν ανεπαρκείς και κινδύνευαν, μόλις ο Τρίτος Κόσμος θα αποκτούσε, επί τη βάσει των διατάξεων του Μέρους XI, και την γνώση της τεχνολογίας, αλλά και τα απαιτούμενα κεφάλαια, να επιδιώξει και να επιτύχει τροποποίηση της Συμβάσεως που θα τα απέκλειε από την πρόσβαση στην εκμετάλλευση του  διεθνούς  βυθού ή θα καθιστούσε την θέση τους εξαιρετικά δυσμενή». 
 Ενώ, ανάλογη άποψη εκφράζει και ο Καθηγητής E. Brown κατά τον οποίο «Το καθεστώς του Διεθνούς Βυθού ήταν ακριβώς ο λόγος που Κράτη όπως η Γερμανία, η Αγγλία και οι Η.Π.Α. δεν υπέγραψαν τελικά την Σύμβαση. Στη συνέχεια τα κράτη αυτά μαζί με την Γαλλία, την Ιταλία, την Ισπανία και την πρώην Σοβιετική Ένωση, πέρασαν διατάξεις στην εσωτερική νομοθεσία τους και έξω από το πλαίσιο της Συνδιάσκεψης, οι οποίες επέτρεπαν την έκδοση αδειών σε εθνικό επίπεδο για εκμετάλλευση των πηγών του βυθού, κάτω από συνθήκες που θα μπορούσαν να είχαν θεσμοθετηθεί στην [Σύμβαση 1982]… [όπως προκύπτει]  από  αυτές  τις  νομοθεσίες,  [τα κράτη αυτά],  ανέμεναν  μία  νέα  διεθνή  συμφωνία,  που  θα  καθορίσει εκ  νέου  το  δόγμα  της “κοινής  κληρονομιάς”  της  ανθρωπότητας».

    2. Οι ρυθμίσεις για την πρόσβαση στις πηγές του Διεθνούς Βυθού

  
Είναι πράγματι εντυπωσιακό το προβάδισμα που προσδίδει η Σύμβαση 1982 στις σχετικές με το Διεθνή Βυθό διατάξεις για τα αναπτυσσόμενα κράτη.
 Έτσι στο άρθρο 148 που αναφέρεται στη «[σ]υμμετοχή των αναπτυσσομένων Κρατών στις δραστηριότητες στην Περιοχή»
,  «[ε]νθαρρύνεται η ουσιαστική συμμετοχή των αναπτυσσομένων κρατών στις δραστηριότητες που διεξάγονται στην Περιοχή ... λαμβανομένων  δεόντως υπόψη των ιδιαίτερων συμφερόντων και αναγκών τους και ειδικότερα της ιδιαίτερης ανάγκης των άνευ ακτών κρατών και γεωγραφικώς μειονεκτούντων, μεταξύ των αναπτυσσομένων κρατών, να ξεπεράσουν τα εμπόδια που προκύπτουν από την μειονεκτική τους θέση και κυρίως από την μακρινή απόσταση που τους χωρίζει από την Περιοχή και τις δυσκολίες πρόσβασης και αποχώρησης από αυτήν».

   
Από το πνεύμα αυτό διαπνέονται όμως και οι διατάξεις του άρθρου 152, στις οποίες,  ενώ  ορίζεται ότι η Επιτροπή Διεθνούς Βυθού (εφεξής Αρχή) θα πρέπει να αποφεύγει οποιαδήποτε διάκριση κατά την άσκηση των εξουσιών και αρμοδιοτήτων της, παρέχεται σε αυτή εξαιρετικά το δικαίωμα να λαμβάνει   «... ιδιαιτέρως υπόψη τα αναπτυσσόμενα κράτη περιλαμβανομένων και των άνευ ακτών και γεωγραφικών μειονεκτούντων μεταξύ αυτών».

   
Στο άρθρο 160(2)(κ) ορίζεται ότι μεταξύ των εξουσιών και καθηκόντων του ανώτατου οργάνου της Συνέλευσης
 περιλαμβάνεται και η «…μελέτη προβλημάτων γενικής φύσης σε σχέση με δραστηριότητες στην Περιοχή, που προκύπτουν ιδιαίτερα για τα αναπτυσσόμενα Κράτη…», ενώ το άρθρο 161, που αναφέρεται, μεταξύ άλλων, στη σύνθεση του Συμβουλίου, τη διαδικασία εκλογής των μελών και την ψηφοφορία, ορίζει ότι μεταξύ των 36 μελών του Συμβουλίου τα 6 μέλη θα  προέρχονται από τα αναπτυσσόμενα κράτη και θα αντιπροσωπεύσουν ειδικά συμφέροντα. Ανάμεσα σ’ αυτά τα συμφέροντα περιλαμβάνονται και τα συμφέροντα των περίκλειστων και  «γεωγραφικώς μειονεκτούντων» κρατών [παρ. (1) (δ)], ενώ η εκπροσώπηση τους στο Συμβούλιο θα πρέπει να είναι ανάλογη της εκπροσώπησης τους στην Συνέλευση [παρ. (2)(α)]. 
 

  
 Όσον αφορά στις δραστηριότητες που σχετίζονται με την εκμετάλλευση της Περιοχής
 στο άρθρο 140(1) ορίζεται ότι, «[ο]ι δραστηριότητες στην Περιοχή διεξάγονται …προς όφελος ολόκληρης της ανθρωπότητας, ανεξάρτητα από τη γεωγραφική θέση των Κρατών, είτε αυτά είναι παράκτια είτε άνευ ακτών, λαμβανομένων υπόψη των συμφερόντων και αναγκών των αναπτυσσομένων     κρατών». 

   
Ακόμη στο άρθρο 160(2)(στ) αναφέρεται ότι μεταξύ των εξουσιών και καθηκόντων της Συνέλευσης περιλαμβάνεται και η μελέτη και έγκριση, «...κανονισμών και διαδικασιών για τη δίκαιη κατανομή των χρηματικών και άλλων οικονομικών ωφελημάτων που προκύπτουν από τις δραστηριότητες στην περιοχή και από πληρωμές που γίνονται σύμφωνα με το άρθρο 82, λαμβανομένων ιδιαιτέρως υπόψη των συμφερόντων και αναγκών των αναπτυσσομένων κρατών...».

 
  Τέλος στην προστασία της οικονομίας των αναπτυσσομένων κρατών, στην περίπτωση που αυτή πληγεί από την εκμετάλλευση των μεταλλευμάτων της Περιοχής, αναφέρονται τα άρθρα 150(4) και 151(10), καθιερώνοντας παράλληλα για τον σκοπό αυτό σύστημα αποζημίωσης υπέρ των κρατών αυτών.
 

   
Εν κατακλείδι, θεωρούμε ότι στις προμνησθείσες διατάξεις της Σύμβασης 1982 που αφορούν στην πρόσβαση των  στο Διεθνή Βυθό ευνοούν απόλυτα τα συμφέροντα των αναπτυσσομένων κρατών. Μοναδική ρύθμιση όχι ευνοϊκή για τα αναπτυσσόμενα κράτη με βαρύνουσα σημασία για το Διεθνή Βυθό  η εκπροσώπηση τους στο Συμβούλιο: μόνο 6 από τα 36 μέλη του Συμβουλίου θα προέρχονται από τα αναπτυσσόμενα κράτη. 

� Βλ. άρθρο 136 Σύμβασης 1982.


� Βλ. Γ. Τσάλτα, Διεθνές Δίκαιο της Θάλασσας, τ. Β΄, 1984, σελ. 58. Βλ. επ. F. Mirvahabi, «The Rights of the Landlocked and Geographically Disadvantaged States in Exploitation of Marine Fisheries», 26 N.I.L.R., 1979, σελ. 152, όπου αναφέρεται ότι: « Τhe Third UN Conference on the Law of the Sea, by establishing a 200 – mile zone and creating closed or semi – closed seas is bringing the mare clausum era of the Middle Ages back. It seems to this writer that in every few centuries, the world community ‘colonizes’ or ‘decolonizes’ the sea. During the Middle Ages, there was a limited number of nations and seas involved but the reappearing colonization based on the common heritage of mankind doctrine is to benefit all the nations through appropriation of all the seas. Will there ever be another era of mare liberum? Will the coastal state ever give up their 200 – mile ‘colonies’? the answer can only be speculated upon. The coastal states might make such a relinquishment only when the resources would be completely exhausted, an event which is unlikely in the case of fishery resources. More fancifully, the world community’ s interest in the colonization of outer space might lead to the decolonization of the seas».      


� Βλ. Χ. Ροζάκη, Το Δίκαιο της Θάλασσας και η Διαμόρφωση του από τις Διεκδικήσεις των Παράκτιων Κρατών, 1976, σελ 340.


� Βλ. Note Verbale της 17ης Αυγούστου 1967, από την μόνιμη επιτροπή της Μάλτας προς τον Γ.Γ. του Ο.Η.Ε., U.N. Doc. A/6695. Αναλυτική επεξήγηση των προτάσεων του Pardo προς την Γενική Συνέλευση στο U.N.Doc. A/ C.1 / PV / 1515 – 16, 1968 ∙ E. Brown, supra σημ. 1, σελ. 10.


� Βλ. Χ. Δίπλα, «Η Συμβολή των Ηνωμένων Εθνών στη Διαμόρφωση του Δικαίου της Θάλασσας», από το συλλογικό έργο, Ο ΟΗΕ στο Κατώφλι της Μεταψυχροπολεμικής Εποχής, 1998, σελ. 369, όπου αναφέρεται ότι: «…[ό]λη αυτή η περίοδος χαρακτηρίζεται από μια δυναμική υποβολής προτάσεων στη Γενική Συνέλευση, προτάσεων οι οποίες προέρχονται κυρίως από τα αναπτυσσόμενα κράτη και οι οποίες τείνουν να παγώσουν αφ΄ ενός τις εθνικές διεκδικήσεις των κρατών που κατέχουν την τεχνογνωσία για την εκμετάλλευση των πολυμεταλλικών κονδυλίων των ωκεάνιων βυθών, να δημιουργήσουν αφ΄ ετέρου ένα ευνοϊκό κλίμα για μια επανεξέταση του δικαίου της θάλασσας». 


� Al. Piquemal, «Les Positions Francaises sur le Problème des Fonds - Marins au- dèlà de la  Juridiction Nationale», 3 La France et le Droit de la Mer, 1974, σελ. 15.


� Απόφαση 2340 (ΧΧΙΙ) της 18ης Δεκεμβρίου 1967 με τίτλο : «Examination of the question of the reservation exclusively for peaceful purposes of the sea-bed and the ocean floor, and the subsoil thereof, underlying the high seas beyond the limits of present national jurisdiction, and the uses of their resources in the interests of mankind».


�Βλ. Χ.  Ροζάκη supra σημ.3, σελ. 261.


� General Assembly, Resolution 2467 (ΧΧΙΙΙ) , 21 Δεκεμβρίου1968.

